Document ID: /roh_data/filtered/fineweb-2-filterrobots_roh.jsonl.gz/44918

La branscha da construcziun en il Grischun stettia bain. Ins sentia in boom d'incumbensas, hai gì num il venderdi a la radunanza generala dals impressaris grischuns. Betg be incumbensas per plazzals sin via, mabain era incumbensas per renovaziuns da chasas privatas sco era novas construcziuns sajan giavischadas. L'uniun è perquai cuntenta cun il dumber d'incumbensas da lavur.
Tuttina dettia in problem acut ed actual e quai na saja betg corona. I manchia il persunal qualifitgà. Il problem saja, ch'emprendists ch'hajan terminà lur emprendissadi da construcziun na restian betg sin il plazzal, mabain midian savens branscha, ha ditg Pirola. Uschia manchia er il persunal per scolar vinavant.
L'uniun na fa perquai lura er betg gronds quitads per ils collavuraturs da l'Implenia che perdan ussa la plazza. Quels vegnian a chattar svelt ina nova plazza da lavur tar ina nova firma da construcziun grischuna.